বুধের চৌম্বক ক্ষেত্র
বুধের চৌম্বক ক্ষেত্র হল প্রায় একটি চৌম্বক দ্বিমেরু (অর্থাৎ এই ক্ষেত্রের মাত্র দু’টি চৌম্বক মেরু বিদ্যমান), যা বুধ গ্রহে আপাতদৃষ্টিতে সর্বব্যাপী। ১৯৭৪ সালে মেরিনার ১০ মহাকাশযান থেকে প্রাপ্ত তথ্যের ভিত্তিতে এই চৌম্বক ক্ষেত্রটি আবিষ্কৃত হয়। উক্ত মহাকাশযানটির পরিমাপ অনুযায়ী, বুধের চৌম্বক ক্ষেত্রের শক্তি পৃথিবীর চৌম্বক ক্ষেত্রের শক্তির ১.১ শতাংশ। ডায়নামো তত্ত্ব দ্বারা এই চৌম্বক ক্ষেত্রটির উৎস ব্যাখ্যা করা যায়। বো শকের কাছে চৌম্বক ক্ষেত্রটি চৌম্বকমণ্ডল উৎপাদনকারী সৌর বায়ুর বেগ মন্দীভূত করার জন্য যথেষ্ট শক্তিশালী।